Karina Lorentzen Dehnhardt (SF), 2023-12-05:
Tak for ordet.
For omkring en måned siden havde vi her i Folketingssalen en forespørgselsdebat, hvor vi drøftede FE-sagen.
Det var, lige efter at retssagerne mod Claus Hjort Frederiksen og Lars Findsen var blevet droppet af anklagemyndigheden, og dengang sagde vi jo fra SF's side, at vi havde tillid til myndighederne, og at vi havde tillid til, at en anklagemyndighed i Danmark kun rejser de sager, som de tror at de kan vinde.
Derfor tror vi sådan set også i SF, at når anklagemyndigheden har valgt for at rejse tiltale mod både Lars Findsen og Claus Hjort Frederiksen, så er det faktisk, fordi de har ment, at der var en sag.
Men vi har også åbent sagt, at vi godt kan forstå det, hvis folk har undret sig over det her forløb, som har givet grobund for spekulationer og skriverier i pressen i månedsvis.
Vi sagde også dengang, at spekulation er det sidste, vi har brug for.
Det mener vi stadig, og det er jo så baggrunden for, at vi diskuterer det her kommissorium i dag.
For det er åbenlyst, at det her forløb i sig selv risikerer at skade tilliden til vores myndigheder, vores institutioner og i sidste ende også vores folkestyre.
På den baggrund er det altså vigtigt, at vi får nogle solide konklusioner at stå på i den her sag.
Nu skal jeg så beklage, hvis talen får et skær af genbrug fra forespørgselsdebatten for en måned siden, men der er jo ikke sket så meget nyt med hensyn til substansen siden dengang, og derfor ligner den debat, vi har i dag, den, vi havde dengang.
Under den forespørgselsdebat argumenterede jeg og SF – og jeg gør det samme i dag – for, at vi synes, at Samsamsagen skal undersøges.
Det var der som bekendt flere regeringspartier der lovede før valget, men det afstod de desværre fra at gøre bagefter.
Jeg mener stadig af et ærligt hjerte, at presseomtalen af den sag viser en noget forslået retssikkerhed, og at vi bør yde den sag den retfærdighed at blive undersøgt ordentligt.
Det er jo et spor, vi har forsøgt at følge sammen med de øvrige oppositionspartier i Granskningsudvalget uden held, og det er også noget, som vi faktisk har ønsket fra SF's side at få ind i det her kommissorium.
Men alle de der ting peger jo tilbage.
De peger på en undersøgelse af nogle ting, som har fundet sted.
Jeg synes også, at der er nogle fremadrettede ting, som er værd at nævne.
Altså, hvordan kan vi gøre det her bedre i fremtiden?
Og det brugte jeg også noget af min tid sidste gang på at tale om.
Det har vi kæmpet for i årtier, bl.a. i flere beslutningsforslag og udspil.
Der er simpelt hen brug for strukturelle ændringer af tilsynet.
I et demokratisk samfund skal der bare være god kontrol med tjenesterne, og jeg synes, at de sager, vi diskuterer her, viser det.
Hvis præmissen er, at ikke alt om tjenesternes arbejde kan lægges frem, skal vi altså også kunne have tillid til, at der er en god, solid og uafhængig kontrol med dem.
Det er simpelt hen en beskyttelse af borgernes tillid; det er en demokratisk kontrol; det er folkevalgte og eksperter, som kan følge med på borgernes vegne.
Dermed synes jeg også, at det er en beskyttelse af tjenesterne mod gisninger, rygter, konspirationsteorier og beskyldninger.
Jeg kunne nemlig godt have ønsket mig, at vi havde sådan en mekanisme, som gjorde, at tilsynet af sig selv kunne undersøge alle typer af sager, som måtte opstå i pressen.
Det synes jeg godt at vi kunne have brugt de senere år.
Hvis vi kunne havde vidst, at tilsynet kunne have taget en FE-sag eller en Samsamsag eller en hvilken som helst anden sag, der måtte komme frem, og undersøge den, så havde vi måske ikke haft den her debat i dag.
Så kunne vi bedre have haft tillid til, at selv om vi ikke kan få indblik i alt, så ville vi da vide med os selv, at der var en uafhængig instans, som kunne have fået det indblik.
Men vi ved jo i hvert fald, at området for agenter er undtaget i dag, og det finder jeg simpelt hen ikke hensigtsmæssigt.
Jeg synes, at tilsynet principielt bør have mulighed for at kontrollere alle dele af tjenesternes arbejde, og det har vi sagt i mange år.
Så synes jeg, og det nævnte jeg også før, at Udvalget vedrørende Efterretningstjenesterne skal have nogle flere muskler, end de har i dag.
De skal kunne initiere undersøgelser af egen drift.
I dag kan man jo kun tilkendegive sin holdning.
Det synes vi ikke er godt nok.
Så vil jeg også nævne her til sidst, at det jo ikke er noget nyt, tror jeg, for dem, der sidder her i salen i dag, at regeringen også har indbudt til forhandlinger om FE-kommissoriet.
Regeringen har jo som bekendt sit eget flertal og kan derfor også stemme dét igennem, som den vil.
Men ikke desto mindre har vi også haft mulighed for at fremføre vores ønsker og krav, og der er overordnet tre ting, som vi gerne vil have: at FE-sagen skal undersøges, at Samsamsagen skal undersøges, og at tilsynet skal styrkes, og det er et ufravigeligt krav fra vores side.